**การจัดชุมนุมภาษาอังกฤษ: ภาษาอังกฤษ + ความตรงต่อเวลา**

ดังที่ผู้เขียนได้แบ่งปันปัญหาที่เกิดขึ้นจากการจัดชุมนุมภาษาอังกฤษและแนวทางการแก้ไขไปแล้วในบทความเรื่อง “ปัญหาด้านการจัดการและช่วงเวลาการจัดชุมนุมภาษาอังกฤษ (Clubs)” ก่อนหน้านี้ โดยได้เน้นปัญหาด้านการจัดการและช่วงเวลาที่เหมาะสมในการจัดชุมนุมเป็นหลัก ในบทความนี้จะขอนำเสนอปัญหาเพิ่มเติมเกี่ยวกับวินัยของผู้เข้าร่วมชุมนุม ดังนี้

* ผู้เข้าร่วมชุมนุม ไม่ตรงต่อเวลา ในการเข้าร่วมกิจกรรม

โดยทั่วไป อาจารย์ผู้จัดชุมมักจะให้เนื้อหาและตัวอย่างกิจกรรมเพื่อเป็นต้นแบบสำหรับการฝึกในช่วงต้นๆของการชุมนุม จากนั้นจึงเปิดโอกาสให้ผู้เรียนได้ฝึกทักษะทางภาษาเป็นคู่ หรือเป็นกลุ่มย่อย หากผู้เรียนมาเข้าร่วมกิจกรรมสาย ผู้เรียนจะไม่ทราบว่าตนเองต้องฝึกอย่างไร ต้องใช้เวลาซักถามเพื่อนในกลุ่ม ก่อนจะได้เริ่มฝึก ซึ่งในระหว่างนี้เพื่อนก็จะเสียโอกาสในการฝึกไปด้วย ทั้งนี้อาจเป็นเพราะว่าผู้เรียนคิดว่าการเข้าร่วมชุมนุมเป็นการเข้ามาเรียนโดยสมัครใจในเวลาที่ตนเองสะดวก จึงสรุปเองว่าสะดวกเมื่อไรค่อยมาเข้าร่วมก็ได้

แนวทางการแก้ไข

ชี้แจงและย้ำเตือนให้ผู้เรียนทราบว่า แม้การเข้าร่วมชุมนุมจะเป็นการเรียนโดยสมัครใจในเวลาที่ตนเองสะดวกก็ตาม แต่เมื่อตกลงใจเข้าร่วมกิจกรรมโดยการลงชื่อจองสิทธิ์เข้าร่วมในเวลาที่ตนเองสะดวกแล้ว ก็ต้องเคารพกฎกติกาที่ตั้งไว้ โดยควรเข้าร่วมการชุมนุมให้ตรงต่อเวลา เพื่อไม่ให้เสียโอกาสในการเรียนรู้ของตนเอง และไม่ต้องซักถามเพื่อนข้างๆให้เพื่อนพลอยเสียโอกาสในการฝึกฝนไปด้วย อีกทั้งการตรงต่อเวลา ยังเป็นการให้เกียรติและมีมารยาทกับผู้อื่น รวมทั้งยังเป็นการแสดงถึงความรับผิดชอบและวุฒิภาวะของตนอีกด้วย หากอาจารย์ผู้จัดการชุมนุมได้กระทำการดังกล่าวแล้ว ผู้เรียนยังคงมาสาย ไม่เห็นความสำคัญของการตรงต่อเวลา อาจมีความจำเป็นในการเลือกใช้วิธีอื่นๆเข้าร่วมด้วย เช่น ให้เจ้าหน้าที่นำใบเซ็นชื่อเข้าร่วมการชุมนุมมาให้ผู้เข้าร่วมชุมนุมเซ็นและเก็บกลับภายใน 15 นาที นับจากเริ่มต้นทำกิจกรรม โดยผู้เรียนที่ไม่มาเซ็นชื่อหรือเซ็นชื่อไม่ทัน อาจถูกตัดสิทธิ์บางอย่างในการเข้าร่วมกิจกรรมครั้งต่อไป

หลายๆท่านอาจรู้สึกไม่เห็นด้วย หรืออาจคิดว่าดูเหมือนเป็นการเช็คชื่อเข้าห้องเรียนทั่วไป แต่เรื่องการตรงต่อเวลา เป็นคนละประเด็นกับการเรียนรู้ในเวลาที่ตนเองสะดวก ในเมื่อผู้เรียนเลือกเวลาที่ตนเองสะดวกและสมัครใจเข้าร่วมกิจกรรมการชุมนุมแล้ว ควรมีความตรงต่อเวลาในการเข้าร่วมกิจกรรม อาจารย์ควรฝึกเรื่องการตรงต่อเวลาเพิ่มเติมจากการฝึกภาษาอังกฤษให้ผู้เรียน เพื่อผู้เรียนจะได้เติบโตไปเป็นพลเมืองที่มีวินัย เคารพตนเอง ให้เกียรติผู้อื่น และอยู่ร่วมกันในสังคมอย่างมีความสุขต่อไป

**เกี่ยวกับผู้เขียน**: นภาภรณ์ งามวิไลพงศ์

* MA in Applied Linguistics (English Language Teaching)
* อาจารย์พิเศษคณะศิลปศาสตร์ มหาวิทยาลัยเทคโนโลยีพระจอมเกล้าธนบุรี
* อาจารย์ผู้ร่วมจัดกิจกรรม Club ต่างๆ ของศูนย์การเรียนรู้แบบพึ่งตนเอง มหาวิทยาลัยเทคโนโลยีพระจอมเกล้าธนบุรี (พ.ศ. 2546-ปัจจุบัน)